次韵黄子理宣德田居四時  其四
作者：釋道潜
朝代：宋

paragraphs: 朔吹鳴高林，回塘冰已結。
牛羊臥茅屋，原野暗飛雪。
壯男臂彫弓，短後事田獵。
饑鷹一號呼，荒徑洒毛血。
歸來誇意氣，鄰舍呼飲啜。
明朝過南山，更欲窮窟穴。
寒爐然豆萁，光燄時起滅。
布被擁嬌兒，從渠踏裏裂。
老翁寢不寐，展轉念鵝鴨。
籬落易穿窬，狐狸恐驚發。